Rakovszky Zsuzsa

Vita élő időben

– részlet –

© Rakovszky Zsuzsa, 2023

Képtár I.

Az ablak

Édouard Vuillard: Képek Louis Henri Vaquez számára

Végül az életünk kilök

magából: hogy mikor jön el,

az órát és napot nem tudhatom.

Előbb csak pár gyanús tünet: a légszomj,

émelygés, tompa fájdalom,

de már a homlokunkon ott a jel,

jól láthatón. Lesz egy szoba,

honnan ki többé már sose…

Vizelet, veríték szaga,

fejünk fölött váltott latin szavak,

nővérek elkapott tekintete.

Volt egyszer – egyre távolabb

egy élet – félig már a múlt:

család, pénzgondok, reggeli

kávé, de szőnyegünk alatt

közben végig a borzalom lapult.

Az ablakon túl a világ,

már nélkülünk: sárgás falak,

muskátli és dohányvirág

a kertekben, kutya szalad az úton át,

magasan jár a nap.

Vita élő időben

Vita élő időben

A.: Ahogy jöttem, láttam egy műszaki

bolt kirakatában bekapcsolva a tévét,

s képernyőjén egy összeomlás képeit:

menekvők fejvesztett tülekedését

a reptéren, ahogy emelkedik a gép,

s hogy aki mindhiába kapaszkodott a szárnyba,

lehull az égből, míg a várost alatta épp

ellepi a komor bizonyosságok árja,

a kételymentesség, gépfegyverrel a kézben,

ahogy elöntött utcát és teret.

De nem tudom, mit láttam: halált-e, születést-e,

halálát egy világnak, mely végleg szétesett,

vagy visszatértét egy korszaknak, melyet áthat

a transzcendens fény, s minden emberi

dolognak – napszállatnak, főzőedénynek, kézmosásnak –

jelentősége van és jelentéssel teli?

Az erős istenek visszatértét a káosz,

a súlytalan sokféleség helyett?

Világot, ahol egyazon törvény szabályoz

bolygómozgást és emberéletet?

B.: Mindig ez van: az utolsó hajó,

utolsó gép, testek a vízben, a levegőben,

érvek helyett a tűz, a nyaktiló,

ha már a tan önmagában erőtlen.

Aztán mi is még? Kongó üzletek,

piactéren szégyenlősen toporgó

aggok elnyűtt egyenruhában rendjelet

árulnak, nők hiányos szervizt a jobb napokból.

Zárt ablakok mögött, sötét szobákban

a suttogó beszélgetések este.

Köztéri galambok felbukkanása

átlényegülve a vasárnapi levesben.

S mindenhol, képernyőn, óriásplakátról

ugyanaz a komor szempár figyel: az égen

délben a tér fölött a gyanakvás napja lángol,

felhőrésben a hold leselkedő fehér szem.

Mindenhol elszállítatlan szeméttől

s vak rettegéstől bűzlenek az utcák.

Mint állandósult csőtörés, a szádig ér föl

a piszkos ár, a szüntelen ömlő hazugság.

Hazug az öröm, és hazug a bánat,

hazug rügyek a fán, hazug felhők az égen,

saját hazugságunk sava marja a szánkat –

Tényleg ezt kívánod vissza? Nem értem.

… … …

Képtár II.

Arc II.

Antoon van Dyck: Venetia, Lady Digby a halottas ágyon

Mi lesz velem ne hagyj itt nélküled

A szép halott mintha aludna csak

A lélek elszállt az arc még marad

pár napra győz még a romlás felett

Kidőlt fa hullt avar hámló falak

a pusztulás árnya minden felett

Szíved itt bármihez hogy kötheted

ha ép a földön semmi sem marad

Ha minden létező az ég alatt

lehull egy óra száz év egyre megy

ha végig semmi nem marad veled

futó árnyhoz miért kötnéd magad

Gondold meg míg fogy és telik a hold

szeretned őt és elveszítened –

vagy hűvös és sértetlen szívedet

őrizni végig jobb lett volna mondd?

Napok és napszakok

Hidegfront

Észak felől hideg légtömegek

Az álmatlan szív összevissza ver

Gyűrött párnán a fő álomtalan hever

Fönn jelzőfények szántják az eget

Légszomj kimaradó szívdobbanás

A vér nekifeszül az érfalaknak

Harminc éve halott kutyám emléke zaklat

A hús a csont a félsötét lakás

Megannyi fal de mégsem védenek meg

Nincsen határ amely átjárhatatlan

Szorongásként rezeg tovább az agyban

Mozgása távoli légrétegeknek

Ahogy a tél felé zuhan a Föld

Anyagban s lélekben más-más alakban

Ugyanaz az álmatlan nyughatatlan

Szellem munkál s más-más álarcot ölt

Míg alatta az arc rejtett marad

Itt benn az érthetetlen szomorúság

Kinn a dércsípte novemberi rózsák

A hideg őszi csillagok alatt

Tartalom

Képtár I.

Az ablak

Holdvilágnál

Törés

Ami van

Egy kert

Amikor fújt

Később

Egy kert az idők kezdetén

Arc

Emlék

Vita élő időben

Vita élő időben

Egy lány

Egy járókelő

Gnosztikus

Egy ismeretlen

Képtár II.

Arc II.

Alkonyat

Nappal

Hajnal

Vonzás

Bizonyosság

Álom

Kettős világ

Napok és napszakok

Hidegfront

Halloween

Retro

Bűntudat

Szerződés

Ünnep után

Cotswold

Változás

Ígéret

Idő

MAGVETŐ
KÖNYVKIADÓ ÉS KERESKEDELMI KFT.
www.magveto.hu
www.facebook.com/magveto
magveto.kiado@lira.hu
Felelős kiadó Dávid Anna

Felelős szerkesztő Szegő János
Kézirat-előkészítő Hradeczky Moni
Korrektor Balogh Emerencia
A borítón Antoon van Dyck
Venetia, Lady Digby a halottas ágyon című
festményének részlete látható
Művészeti vezető Pintér József
Műszaki vezető Takács Klári

ISBN 978 963 144 355 4

Forgalmazza eKönyv Magyarország Kft.

www.ekonyv.hu
Elektronikus könyv Nagy Lajos

Felhasznált betűtípus: Noto Serif – SIL OFL